**9. KLASS – B-keel**

**1.Õpitulemused**

* Tuleb enamasti toime igapäevases suhtluses õpitavat võõrkeelt emakeelena rääkiva kõnelejaga.
* Saab aru tuttavatel teemadel lihtsatest tavatekstidest .
* Oskab väljendada oma suhtumist, kogemusi, unistusi, muljeid ning eesmärke.
* Oskab kirjutada õpitud teemadel lühitekste, milles väljendab oma tundeid, mõtteid ja arvamusi.
* Teadvustab eakohaselt õpitava maa ja oma maa kultuuri erinevusi ning oskab neid arvestada.
* Kasutab võõrkeelseid teatmeallikaid vajaliku info otsimiseks ning kakskeelseid sõnastikke.
* Hindab õpetaja abiga oma tugevaid ja nõrku külgi seatud eesmärkide järgi ning vajaduse korral kohendab oma õpistrateegiaid.
* Töötab iseseisvalt, paaris ja rühmas.

Taotletav keeletase 9.klassi lõpus -  A 2.2. Osaoskuste õpitulemused vt. LISA.

**2.Õppesisu**

II kooliastmes alustatud alateemad jätkuvad osaoskuste arengu põhjal. Neile lisanduvad järgmised alateemad:

**Mina ja teised.**

* Huvid ja võimed, tugevused ja nõrkused; iseloom, välimus, anded,  oskused, eelistused.
* Erinevad iseloomud, suhted sõpradega – sõnapidamine, sõprus, ausus, usaldus, konfliktid ja nende lahendamine, nõuandmine.

**Kodu ja lähiümbrus.**

* Ühistegevused, pereliikmed, vanavanemad.
* Sündmused, traditsioonid ja tähtpäevade tähistamine perekonnas.
* Pereliikmete kodused tööd ja tegevused. Taskuraha.

**Kodukoht Eesti.**

* Eesti tutvustamine kirjasõbrale.
* Eesti lühikirjeldus (riigikord, kultuuritavad (laulu- ja tantsupeod jmt).
* Traditsioonid ja tähtpäevade tähistamine.

**Riigid ja nende kultuur.**

* Õpitavat keelt kõnelevate riikide tähtpäevad ja kombed; tuntumad sündmused ja saavutused.

**Igapäevaelu. Õppimine ja töö.**

* Ametid ja kutsevalik. Tulevane töö, töö otsimine, töötasu.
* Õppimisstrateegiad.
* Suhtlemine teeninduses ja arsti juures.
* Tee küsimine ja juhatamine.

**Vaba aeg.**

* Huvid (kino, teater, muusika, raamatud jmt).
* Meediavahendid (raadio, televisioon, internet jmt). Reklaamtekstid (plakatid ja kuulutused).

**3. Õppetegevused**

9.klassis arendatakse kõiki osaoskusi võrdselt suurendades suulise suhtluse kõrval järk-järgult kirjaliku osa mahtu. Õpilast suunatakse õpitavat keelt aktiivselt kasutama nii tunnis kui ka väljaspool tundi. Põhiline on sõnavara laiendamine ja õpitu kinnistamine ning iseseisva õppija tööharjumuste toetamine. Tunnis suheldakse õpitavas võõrkeeles.

Õpilane õpib väärtustama mõtteviiside mitmekesisust, avaldama oma arvamust nähtu kohta ning arvestama erinevate seisukohtadega. Õpilane seab koostöös õpetajaga endale õpieesmärke ning annab oma teadmistele ning oskustele hinnangu. Koos kaasõpilastega leiab õpilane, mis on hästi omandatud ja/või mille omandamiseks peab veel tööd tegema. Õpetaja valib töövormid (nt tunni ja/või teema lõpus lühikokkuvõtted, vestlused, eneseanalüüsilehed), mis võimaldavad õpilastel oma tööd analüüsida.

Õpilased kuulavad ja loevad autentseid eakohaseid tekste (sh meediatekste). Õpetaja suunab õpilast sõnastama ja lühidalt põhjendama oma seisukohti.

Õpilane õpib kirjutama lihtsaid isiklikke kirju, lühikesi kirjeldavat laadi jutukesi oma kogemustest ja ümbritsevast.

Õpilased esitlevad individuaalse, paaris või rühmatöö tulemusena valminud ettekandeid (plakat, *Power Point, padlet, prezzi* vm). Õpetaja suunamisel analüüsitakse enda ja kaasõpilaste esitlust.

Erinevates rolli- ja suhtlusmängudes (kaupluses, arsti juures, telefonikõne, piletikassas) kinnistab õpilane eelnevalt õpitut lisades uusi väljendeid ja kasutades mitmekesisemat keelestruktuuri.

Õpilane kasutab õpitegevuses oma keeleoskuse arendamiseks iseseisvalt koolisõnastikku ja õpetaja suunamisel ka teisi teatmeallikaid.

Keeleõppe mitmekesistamiseks vaadatakse eakohaseid videofilme, kasutatakse erinevaid interaktiivseid keskkondi (*learningapps, quizlet, kahoot* vm) ning huvilistel on võimalus osaleda ka võõrkeelsetel üritustel.

Kõik eelpool nimetatud õppetegevused on lahutamatult seotud õpetuses ja kasvatuses käsitlevate läbivate teemadega ja aitavad õpilastes kujundada üldpädevusi.

Keeleõpet lõimitakse teistes ainetes omandatud teadmiste ja oskustega.

**4. Hindamine**

Kõiki osaoskusi hinnatakse kas eraldi või lõimitult.

Õpilasele antakse õppetöö jooksul tagasisidet sõnalise (suuline/kirjalik) või hinde vormis. Ülesande eesmärgist lähtudes hinnatakse kas ühte kindlat või mitut keeleoskuse aspekti (nt sisu, ülesehitust, sõnavara, kõne ladusust, grammatika õigsust). Õpiprotsessi ja üldpädevuste hindamisel kasutatakse kujundava hindamise põhimõtet.

Hindamiskriteeriumid arvestavad osaoskuste tabeli A2.2 osaoskuste kirjeldusi (nt hääldus, grammatiline korrektsus). Vt. LISA.

Õppeaasta jooksul on soovitatav teha mitte rohkem kui neli mitut osaoskust hõlmavat suuremat tööd, mis võimaldab saada ja anda tagasisidet õpilase keeleoskuse arengu ja taseme kohta.

**5. Kasutatav materjal**

Vene keel - “Добро пожаловать” Antidea Metsa ja Ljubov Titova  õpik 8 klass, lisaks osaliselt 9 kl õpiku materjal

Saksa keel - *“Kein Problem 3”* Hiie Allvee, Marika Kangro, Reet Taimsoo, Koolibri

Saksa keel- *“prima A2, Band 4”*Friederike Jin, Lutz Rohrmann, Grammatiki Rizou, Cornelsen

Saksa keel – *“Grammatik ist kinderleicht: Lihtne saksa keele grammatika”*, Maie Lepp, Tea kirjastus.

LISA: Euroopa keeleõppe raamdokument. Osaoskuste õpitulemused.

|  |  |  |  |  |  |
| --- | --- | --- | --- | --- | --- |
|  | KUULAMINE | LUGEMINE | RÄÄKIMINE | KIRJUTAMINE | GRAMMATIKA,KORREKTSUS |
| A 2.2 | Suudab jälgida enda jaoks tuttava valdkonna mõttevahetust ning eristada olulist infot. Saab aru olmesfääris kuuldud üldkeelse suhtluse sisust (nt poes, bussis, hotellis, piletilevis). Vajab sageli kuuldu täpsustamist. | Loeb lihtsaid tavatekste (nt reklaamid, menüüd, ajakavad, ohuhoiatused) tuttavatel teemadel ja saab aru neis sisalduvast infost. Suudab mõnikord aimata sõnade tähendust konteksti toel.  | Oskab rääkida oma huvidest ja tegevustest. Tuleb toime olmesfääris suhtlemisega. Oskab väljendada oma suhtumist ja eelistusi. Suudab alustada, jätkata ja lõpetada vestlust tuttaval teemal, kuid võib vajada abi. Kasutab õpitud põhisõnavara ja lausemalle valdavalt õigesti; spontaanses kõnes on vigu. Kõne on arusaadav, kuigi esineb hääldusvigu ja sõnade otsimist. | Oskab kirjutada lühikesi kirjeldavat laadi jutukesi oma kogemustest ja ümbritsevast. Koostab lihtsaid isiklikke kirju. Oskab kasutada sidesõnu aga, sest, et jt. Rakendab õpitud õigekirjareegleid (nt algustähe ortograafia, kirjavahemärgid). | Kasutab küll õigesti mõningaid lihtsaid tarindeid, kuid teeb sageli vigu grammatika põhivaras (nt ajab segi ajavormid või eksib aluse ja öeldise ühildumisel); siiski on enamasti selge, mida ta väljendada tahab. |